Vrou oor k-woord van Kulula-vlug verwyderArgieffoto: cyberairlines.net ŉ Passasier is Vrydagaand van ŉ Kulula-vlug verwyder nadat sy glo die k-woord gebruik het om na die vlieënier te verwys. Nadine Watkins, een van die passasiers op die vlug Vrydagaand van OR Tambo in Johannesburg na Durban, het kort ná die voorval getwiet die vlug mag met tien minute vertraag word aangesien ŉ “aanstootlike” passasier uit die vliegtuig begelei is. “Die vrou het met haar kêrel op die foon gepraat en die man wat langs haar op die vliegtuig gesit het, het gehoor sy noem die vlieënier die k-woord. Hy het die lugwaardin in kennis gestel en hulle het veiligheidspersoneel gekry om die vrou te verwyder,” het Watkins getwiet. “Ons vlug mag tien minute vertraag wees, maar as Suid-Afrikaners kan ons nie toelaat dat sulke optrede voortgaan nie,” het sy bygevoeg. William Smook, ŉ senior konsultant van Meropa Communications wat as woordvoerder vir Kulula optree, het Maandag die voorval aan Maroela Media bevestig. “Die vrou is van die vlug verwyder en die lugredery het ŉ volledige ondersoek na die voorval van stapel gestuur. Kulula duld nie enige vorm van diskriminasie nie en hangende die uitkoms van die ondersoek, sal daar besluit word of daar verdere stappe teen die vrou gedoen gaan word,” het Smook gesê.